
    AVIZ

asupra propunerii legislative privind 
reorganizarea terenurilor agricole


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă  privind  reorganizarea terenurilor agricole, transmisă cu adresa nr. Pl-x 70 din 19 februarie 2007, înregistrată sub nr. 31/145 din 20 februarie 2007.



Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 13 februarie 2007.



Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 februarie 2007.

            Membrii Comisiei au examinat iniţiativa legislativă supusă avizării, expunerea de motive, punctul de vedere al Guvernului, trimis cu adresa  nr. 3179 din 20 octombrie 2006, prin care nu susţine adoptarea propunerii legislative şi  avizul favorabil al Consiliului Legislativ, trimis cu adresa nr. 1301 din 22 septembrie 2006. 
           Cu prilejul dezbaterilor s-a constatat că iniţiatorii propunerii legislative nu precizează sursele de finanţare necesare acordării sprijinului financiar propus, încălcându-se astfel dispoziţia art. 138 alin. (5) din Constituţia României, care prevede că  “ nici o cheltuială bugetară nu poate fi aprobată fără stabilirea sursei de finanţare”. Reorganizarea terenurilor agricole prin comasare se poate realiza numai prin acordul de voinţă al proprietarilor. Instituirea unei proceduri administrative, cu aprobări sau autorizări, ar îngrădi liberul exerciţiu al dreptului de proprietate. Prevederile acestei iniţiative legislative nu sunt corelate cu cele cuprinse în acte normative de acelaşi nivel.  Potrivit prevederilor art.2 din  Titlul X- Circulaţia juridică a terenurilor din  Legea nr. 247/2005 privind reforma în domeniile proprietăţii şi justiţiei, precum şi unele măsuri adiacente, cu modificările şi completările ulterioare, constituirea unui drept real asupra unui teren, precum şi dobândirea terenurilor proprietate privată, prin acte juridice între vii,  se face prin acte încheiate în formă autentică, sub sancţiunea nulităţii absolute.
Faţă de aceste considerente,  membrii Comisiei au hotărât, cu unanimitate de voturi, avizarea negativă a iniţiativei legislative.


În raport cu obiectul şi conţinutul său, propunerea legislativă face parte din categoria legilor organice.

               PREŞEDINTE,
   SECRETAR,

   Sergiu ANDON                                            George BĂEŞU
        Consilier

Dumitra Diaconu

